Komission kertomus Euroopan parlamentille ja neuvostolle - Euratomin ydinmateriaalivalvontatoimiston toiminta vuonna 2001 /* KOM/2002/0566 lopull. */





KOMISSION KERTOMUS EUROOPAN PARLAMENTILLE JA NEUVOSTOLLE - Euratomin ydinmateriaalivalvontatoimiston toiminta vuonna 2001 1. Tiivistelmä Euratomin perustamissopimuksen VII luvun täytäntöönpanoon liittyviä Euratomin ydinmateriaalivalvontatoimiston tehtäviä arvioitiin uudelleen vuoden 2001 loppupuoliskolla. Arvioinnin perusteella komissiolle esitettiin suosituksia toimiston tavoitteista, työskentelymenetelmistä, sisäisestä rakenteesta ja hallintostrategiasta. Ydinteollisuuden toimintaympäristö ja ydinmateriaalivalvonnan oikeudelliset puitteet ovat muuttuneet, minkä vuoksi toimiston aloitteesta alettiin valmistella luonnosta uudeksi asetukseksi, jolla korvattaisiin yli 25 vuotta voimassa ollut nykyinen asetus (Euratom) N:o 3227/76. Ydinlaitosten toiminnanharjoittajat ilmoittivat ydinmateriaalivarastoista ja -vuoista Euratomin perustamissopimusten vaatimusten mukaisesti. Kaikki tiedot tarkistettiin, ja kirjausvirheet tai epäjohdonmukaisuudet korjattiin. Ydinmateriaalivalvontatoimiston tarkastushenkilöstön tekemissä tarkistuksissa todettiin, että ydinmateriaalia ei ole käytetty muuhun kuin aiottuun tarkoitukseensa. Toiminnanharjoittajien ja toimiston tarkastajien tekemien arviointien välillä oli kuitenkin joitakin poikkeavuuksia, joita pyritään parhaillaan ratkaisemaan. Euratomin ydinmateriaalivalvontatoimiston ja Kansainvälisen atomienergiajärjestön (IAEA) EU:n alueella tapahtuvan tehokkaan yhteistyön ansiosta voitiin varmistua, ettei ole löytynyt mitään näyttöä EU:n ydinmateriaalivalvonnan piiriin kuuluvien ydinmateriaalien käytöstä laittomiin tarkoituksiin tai välineiden tai laitteiden väärinkäytöstä. Tämä tuodaan esiin myös IAEA:n julkaisemassa vuotta 2000 koskevassa ydinmateriaalivalvonnan täytäntöönpanoraportissa (Safeguards Implementation Report, SIR). Yleisten päätelmien lisäksi IAEA:n raportissa tuotiin esiin joitakin kohennusta kaipaavia aloja, jotka liittyvät eri teknisiin näkökohtiin ja todennusmenettelyihin. Raportissa todettiin lisäksi selkeästi, että nykyisten ydinmateriaalivalvonta-sopimusten lisäpöytäkirjojen täytäntöönpanemiseksi on parannettava yhteistyötä IAEA:n kanssa. Euratomin perustamissopimus muodostaa Euratomin ydinmateriaali-valvontatoimiston toiminnan oikeusperustan, ja sen toimintaa rahoitetaan kahdentyyppisillä talousarviomäärärahoilla: toinen määrärahatyyppi koskee toimiston yleistä toimintaa minkä tahansa komission yksikön tapaan ja toinen ydinmateriaalivalvonnan alalla aiheutuvia erityisiä toimintakustannuksia. Tässä kertomuksessa kerrotaan yksityiskohtaisesti, miten määrärahat käytettiin vuonna 2001. Vuoden 2001 toimintakertomuksesta voidaan yleisesti todeta, että Euratomin perustamissopimuksen VII luvussa asetetut toimistolle määritellyt tavoitteet on täytetty tyydyttävällä tavalla. 2. Euratomin ydinmateriaalivalvonnan tehtäväkenttä ja oikeusperusta Euratomin ydinmateriaalivalvontatoimiston tehtävänä on varmistaa, että ydinmateriaalia ei Euroopan unionissa käytetä muuhun kuin aiottuun käyttötarkoitukseensa ja että yhteisölle - sen ulkopuolisten maiden tai kansainvälisten järjestöjen kanssa tekemien sopimusten perusteella - kuuluvat valvontasitoumukset täytetään. Euratomin ydinmateriaalivalvonnan oikeusperustan muodostavat Euroopan atomienergiayhteisön perustamissopimuksen (yleisesti Euratomin perustamissopimuksen) VII luku ja täytäntöönpanoasetus (Euratom) N:o 3227/76, sellaisena kuin se on muutettuna. [1] [1] Lisätietoja vuosien 1999(2000 toimintakertomuksen luvuissa 2 ja 3, (KOM(2001) 436 lopullinen). 3. Tarkasteltavana oleva vuosi: Euratomin ydinmateriaalivalvonta-toimiston tehtävät ja toiminta 3.1. Komission sisäisen tarkastuksen tulosten täytäntöönpano Puheenjohtaja Romano Prodin ilmoitettua heinäkuussa 1999 uuden komission organisoinnista järjestettiin Euratomin ydinmateriaalivalvontatoimiston rakenteiden yleinen tarkastus. Hallinnon tarkastuksesta vastaava yksikkö tarkasteli Euratomin ydinmateriaalivalvontatoimiston tavoitteita ja sitä, missä määrin ne on täytetty, sen työskentelymenetelmiä, rakennetta ja organisaatiota, resurssien käyttöä, hallintoa ja suhdetta Brysselin päämajaan. Yksikkö laati asiasta 15. toukokuuta 2000 päivätyn raportin. Siinä lueteltiin 13 suositusta, jotka pantiin asteittain täytäntöön vuoden 2001 kuluessa. Ensimmäiset kolme suositusta koskevat ydinmateriaalivalvontatoimiston tehtäviä ja niiden toteutustapaa. Hallinnon tarkastuksesta vastaava yksikkö ehdotti, että näitä asioita tarkasteltaisiin korkean tason asiantuntijaryhmässä (ks. kohta 3.2). Muut suositukset koskevat pääasiassa toimiston organisaatiota ja sisäistä hallintoa. Kaikkia suosituksia ollaan joko toteuttamassa tai ne odottavat lisäosviittaa, jota on määrä saada korkean tason asiantuntijaryhmän loppuraportista. 3.2. Korkean tason asiantuntijaryhmä Hallinnon tarkastuksesta vastaavan yksikön ensimmäisessä suosituksessa ehdotettiin korkean tason asiantuntijaryhmän perustamista ''tarkastelemaan Euratomin ydinmateriaalivalvonnan tavoitteita tarkoituksenmukaisten suositusten esittämiseksi ...'' Komissio perusti tällaisen ryhmän kesäkuussa 2001. Sille annettu toimeksianto käsitti seuraavat tavoitteet: 1) määritellä Euratomin ydinmateriaalivalvontatoimiston tehtävät ja toimintatavoitteet uudelleen vastaamaan nykyisiä olosuhteita ottaen huomioon Euratomin perustamissopimuksen VII luvun ja perustamissopimukseen perustuvien asiaan liittyvien kansainvälisten sopimusten mukaan komissiolle kuuluvat velvoitteet 2) laatia ydinmateriaalivalvontatoimiston toiminta-ajatus ja menettely sen päivittämiseksi määräajoin 3) analysoida toimiston työskentelymenetelmiä ja tarkastusmenettelyjä ja määritellä niiden täytäntöönpanon arviointimenettelyt ja suoritusindikaattorit 4) arvioida resurssien ja toimiston velvoitteiden ja vastuualueiden välinen kustannus-hyötysuhde; asettaa tavoitteet tärkeysjärjestykseen yleisen tehokkuuden parantamiseksi resurssien säilyessä muuttumattomina 5) ehdottaa tehokkaampia ja avoimempia raportointimekanismeja toimiston, energian ja liikenteen pääosaston ja asiasta vastaavan komissaarin välillä 6) ehdottaa parempia keinoja tiedottaa toimiston toiminnasta muille EU:n toimielimille, jäsenvaltioille ja väestölle yleensä 7) arvioida sitä, miten Euratomin ydinmateriaalivalvontatoimiston ja IAEA:n tarkastukset täydentäisivät EU:n alueella paremmin toisiaan 8) selvittää näiden ehdotusten mahdolliset seuraukset sisäisen organisaation, henkilö- ja rahavarojen sekä toimiston aseman kannalta; erottaa komission ydintehtävät tehtävistä, jotka voidaan delegoida ja ulkoistaa. Ryhmään nimitettiin kolme asiantuntijaa: Euroopan komission entinen varapuheenjohtaja, IAEA:n entinen apulaispääjohtaja (ydinmateriaalivalvontaosaston päällikkö) sekä energian, ydinvoiman ja liikenteen aloilla toimivan teollisuuskonsernin eläkkeelle jäänyt varapuheenjohtaja. Korkean tason asiantuntijaryhmä sai sihteeriapua energian ja liikenteen pääosaston virkamieheltä (Brysselissä) ja teknistä tukea Euratomin ydinmateriaalivalvontatoimiston virkamiesten muodostamalta ryhmältä. Korkean tason asiantuntijaryhmä tarkasteli työssään laajalti Euratomin ydinmateriaalivalvontatoimiston toimintaa kahden viime vuosikymmenen aikana. Ryhmä pani tyytyväisenä merkille uuden hallinnon vuodesta 2000 lähtien jo toteuttamat toimet. [2] [2] Korkean tason asiantuntijaryhmä esitti komissiolle raporttinsa helmikuussa 2002. 3.3. Uuden asetuksen valmistelu Euratomin perustamissopimuksessa (79 artiklassa) edellytetään, että ydinlaitosten toiminnanharjoittajien velvoitteiden laatu ja laajuus määritetään asetuksessa. Nykyisessä asetuksessa (Euratom) N:o 3227/76 [3], joka on ollut voimassa vuodesta 1976 lähtien, määritellään ydinlaitosten toiminnanharjoittajien velvoitteet komissiota kohtaan laitosten teknisten perustietojen ilmoittamisen ja ydinmateriaalikirjanpidon raportoinnin osalta. [3] Komission asetus (EURATOM) N:o 3227/76, annettu 19. lokakuuta 1976, EYVL L 363, 31.12.1976, s. 1. Asetuksen 25 voimassaolovuoden aikana on tapahtunut paljon muutoksia niin ydinteollisuudessa ja tietotekniikassa kuin ydinmateriaalivalvonnan oikeudellisessa toimintaympäristössä (komission ja IAEA:n vuonna 1992 tekemä New Partnership Approach (NPA) -sopimus ja yhteisön, jäsenvaltioiden ja IAEA:n välisen ydinmateriaalivalvontasopimuksen lisäpöytäkirjat [4]). [4] EYVL L 67, 13.3.1999, s. 1. Euratomin ydinmateriaalivalvontatoimisto päätti tämän vuoksi laatia uuden asetusluonnoksen, jolla tarkistetaan asetuksesta (Euratom) N:o 3227/76 johtuvia nykyisiä velvoitteita, katetaan lisäpöytäkirjoista johtuvat uudet raportointivaatimukset ja mahdollistetaan viimeisintä tietotekniikkaa hyödyntävien uudenaikaisten raportointijärjestelmien käyttö. Vuonna 2001 ydinmateriaalivalvontatoimiston sisältä koottu erityisryhmä valmisteli uutta asetusta koskevan luonnoksen [5], jonka komissio hyväksyi 22. maaliskuuta 2002 kuultuaan ensin asiasta muita komission yksikköjä. [5] KOM(2002) 1999. 4. Tarkasteltavana oleva vuosi: Euratomin todennustehtävät 4.1. Ydinmateriaalikirjanpito Euroopan unionin alueella tehdään kaikkea ydinpolttoainekiertoon liittyvää toimintaa, vaikkakaan toiminta ei ole tasaisesti levittäytynyt eri jäsenvaltioihin. Ydinmateriaalivalvonnan piiriin kuuluvien laitosten ydinmateriaalivarastot kasvavat jatkuvasti. Esimerkiksi plutoniumvarastot kasvoivat 203 tonnista vuonna 1990 noin 548 tonniin vuoden 2001 lopulla. Plutoniumilla on sensitiivisyytensä vuoksi erityistä merkitystä ydinmateriaalivalvonnan kannalta. Kaikentyyppisen uraanin varastot kasvoivat Euroopan unionissa saman ajanjakson aikana 200 400 tonnista noin 314 610 tonniin vuoden 2001 lopulla. Ydinlaitosten toiminnanharjoittajat ilmoittivat kaikki ydinmateriaalivarastot ja -vuot Euratomin ydinmateriaalivalvontatoimistolle. Niistä kertyy vuodessa noin 1,5 miljoonaa kirjanpitotapahtumaa, joista suurin osa saadaan jo sähköisesti. Kaikista tiedoista tarkistetaan niiden sisäinen ja ulkoinen vastaavuus (transit matching) sekä se, noudatetaanko niissä yhteisön ulkopuolisten maiden kanssa tehtyjen yhteistyösopimusten määräyksiä. Kaikki vuonna 2001 paljastuneet virheet ja epäjohdonmukaisuudet voitiin korjata k kyseisten toiminnanharjoittajien kanssa käytyjen neuvottelujen jälkeen. Kirjanpitoraportit lähetettiin Euroopan unionin ja IAEA:n tekemissä valvontasopimuksissa esitettyjen velvoitteiden mukaisesti myös IAEA:lle. Tämän raportin kattaman ajanjakson aikana IAEA oli tyytyväinen raporttien laatuun sekä siihen, että ne lähetettiin määräaikoihin mennessä. 4.2. Tarkastustoimet ja niiden tulokset Euratomin ydinmateriaalivalvontatoimiston tarkastustoimintaan kului vuonna 2001 7 661 henkilötyöpäivää, mikä merkitsee 9 prosentin vähennystä vuoteen 2000 verrattuna. Tällainen kehitys johtuu seuraavien kolmen tekijän yhteisvaikutuksesta: - tarkastusten toteuttamiseen käytettävän henkilöstön määrä on vähentynyt hieman (-1,5 prosenttia) - toiminta on tilapäisesti hidastunut merkittävissä jälleenkäsittelylaitoksissa - asteittain on kehitetty ja otettu käyttöön uusia rationaalisempia tapauskohtaisesti sovittuja toimintamalleja, joiden ansiosta tarkastusten yleistä tehokkuutta on voitu lisätä huomattavasti vuoden jälkipuoliskolla. Tarkastustoimien likimääräinen jakautuminen - laitosten päätyyppien mukaan - osoittaa, että noin 50 prosenttia tarkastustoimista tehtiin jälleenkäsittelylaitoksissa (ks. kohta 4.2.1) ja niihin liittyvissä varastoissa, 25 prosenttia rikastus- ja valmistuslaitoksissa (ks. kohdat 4.2.2-4.2.4) ja loput 25 prosenttia ydinreaktoreissa, tutkimusreaktoreissa (ks. kohta 4.2.5) ja muissa ydinlaitoksissa (ks. kohta 4.2.6). Seuraavassa esitetään tiivistetysti kaikissa valvonnan piiriin kuuluvissa laitostyypeissä toteutettujen tarkastustoimien pääkohteet ja/tai tulokset. 4.2.1. Jälleenkäsittelylaitokset [6] [6] Jälleenkäsittelylaitoksissa ydinreaktoreista saadut käytetyt polttoaineniput käsitellään kemiallisesti uraanin ja plutoniumin erottamiseksi erittäin radioaktiivisista halkeamistuotteista. Erotetut ydinmateriaalit voidaan palauttaa polttoainekiertoon. Sellafieldissä sijaitseva ydinpolttoaineen jälleenkäsittelylaitos (THORP) oli toiminnassa huhtikuusta 2001 vuoden loppuun. Tarkastus antoi tyydyttävät tulokset. Varastonmäärityksen todennus vuonna 2001 oli onnistunut. Vuoden jälkipuoliskolla tuli kuitenkin esiin ongelma, kun toiminnanharjoittajan syöttämät näytetulokset eivät näyttäneet olevan neutraaleja, mikä johtui analyysissa käytetyn menetelmän muuttamisesta. Tarkastajat ja toiminnanharjoittajan sisäinen valvontajärjestelmä havaitsivat tämän. Asiaa tutkitaan, ja se on määrä ratkaista ennen huhtikuussa 2002 tapahtuvaa varastonmäärityksen todentamista. Tarkastuksen tulokset Magnox-jälleenkäsittelylaitoksen kaikilla alueilla olivat tyydyttävät. Tiukempien turvallisuustoimenpiteiden ja työskentelysääntöjen toteuttaminen Sellafieldin laitosalueella näytti mutkistavan rutiiniluonteisten todennustehtävien organisointia ja kitkatonta sujumista Magnox-laitoksissa. BNFL:n Yhdistyneessä kuningaskunnassa julkaisema ns. "Written Scheme of Work for Euratom and IAEA Inspectors" (kirjallinen työsuunnitelma Euratomin ja IAEA:n tarkastajille), jolla pyritään tiukentamaan turvallisuusmenettelyjä, lisäsi tarkastajien hallintotaakkaa huomattavasti. Rutiinitarkastuksen lisäksi Euratomin ydinmateriaalivalvontatoimiston tarkastustoiminnan pääpaino Sellafieldissä vuonna 2001 kohdistui komission hyväksynnän antamiseen säteilytettyjen materiaalien kemialliselle käsittelylle THORPissa (Euratomin perustamissopimuksen 78 artiklan 2 kohdan mukaisesti) ja joidenkin puuttuvien oikeudellisten asiakirjojen (erityiset valvontasäännökset) valmisteluun. Komissio antoi 78 artiklan mukaisen hyväksynnän lopulta 27. marraskuuta, ja THORPin erityiset valvontasäännökset tulivat voimaan 11. heinäkuuta 2001 tehdyllä komission päätöksellä. Vuonna 2001 tulivat voimaan erityiset valvontasäännökset myös laitosalueen eri linjoille - Magnox-polttoaineelle, polttoaineenkäsittelylaitokselle -, suojakuoren poistolaitteille, Sellafieldin laitosalueella sijaitsevalle Euratomin laboratoriolle ja THORPin vastaanotto- ja varastointialtaille. Kaikki La Haguessa (Ranskassa) sijaitseviin kahteen jälleenkäsittelylaitokseen sisäänmenevät ja niistä ulos tulevat plutoniumin vuot todennettiin rutiiniluonteisesti. Tulokset vahvistivat COGEMAn antamat ilmoitukset. Aivan kuten viime vuonnakin, päätelmiä ei voitu tehdä määräajan puitteissa, koska joistakin toiminnanharjoittajan kirjanpidon tasapainottamiseen käyttämistä analyysituloksista ilmoitettiin myöhässä. Lokakuusta 2001 lähtien näiden kahden jälleenkäsittelylaitoksen välillä on ollut käytössä uusi yhteys uranyylinitraatin siirtoihin, ja nämä siirrot todennettiin. Henkilöresurssien vähennysten vuoksi uraanituotantoa ei enää tarkasteta rutiiniluonteisesti. Uuden plutoniuminkäsittelylinjan tekniset perustiedot todennettiin asianmukaisesti yhteistyössä laitoksen toiminnanharjoittajan COGEMAn kanssa. Näiden kahden prosessin ja La Haguessa sijaitsevan kahden plutoniumvaraston vuosittainen varastonmääritys saatiin kiistatta todennettua. Dounreayssa (Yhdistyneessä kuningaskunnassa) sijaitsevan jälleenkäsittelylaitoksen käytöstäpoistamista koskevaan suunnitelmaan kuuluu muun muassa ydinmateriaalin poistaminen useilta alueilta laitosalueella. Näin ollen valvontatoimia vuoden jälkipuoliskolla hallitsi SNR [7] (sekaoksidi) -polttoaine-elementtien sinetöiminen poislähettämistä varten, mikä saatiinkin onnistuneesti päätökseen. Tämän lisäksi Dounreayssa tehtiin viime vuonna kaksi varastonmäärityksen todentamistarkastusta. Nämä toimet samoin kuin rutiinitodennukset saatiin suoritettua asianmukaisesti. Ydinmateriaalivalvonnan laatu Dounreayn laitosalueella kohentui huomattavasti vuonna 2001 sen jälkeen, kun laitosalueen johto otti käyttöön Euratomin ydinmateriaalivalvontatoimiston vaatimat parannukset. [7] Schnellneutronenreaktor (DE) (nopea neutronireaktori). 4.2.2. Sekaoksidipolttoaineen (MOX) valmistuslaitokset [8] [8] Sekaoksidipolttoaineen valmistuslaitoksissa sekoitetaan jälleenkäsittelylaitoksissa tuotettua plutoniumoksidia uraanioksidiin sekaoksidipolttoaine-elementtien valmistamiseksi käytettäviksi myöhemmin ydinvoimalaitoksissa. Ison-Britannian viranomaiset antoivat vuoden 2001 lopulla suostumuksensa Sellafieldin sekaoksidipolttoaineen valmistuslaitoksen (SMP) toiminnalle. Laitoksen on määrä ottaa plutonium mukaan prosessiin maaliskuussa 2002. Teknisten perustietojen todentaminen on saatu päätökseen. Euratomin tiedonkeruu- ja käsittelylaitteiden käyttöönottoa on valmisteltu rutiinitoiminnan aloittamiseksi Testit ( valvontalaitteiden toimintaa koskevien) tietojen siirtämiseksi Luxemburgiin aloitettiin huhtikuussa 2001. Uraanivaraston todentaminen ei antanut aihetta huomautuksiin. BNFL tutki tapauksen, jossa pienen luonnonuraanierän lähetyksestä toiseen Ison-Britannian laitokseen annettiin virheelliset tiedot. Tapahtuman johdosta ryhdyttiin toimiin, jottei tilanne pääsisi uusiutumaan. Laitokselle laadittiin erityiset valvontasäännökset, joita tarkastellaan parhaillaan. Sellafieldin sekaoksidipolttoaineen käytön esittelylaitoksen (MDF) asema muuttui valmistuslaitoksesta tukilaitokseksi. Tarkastustoimintaan ei liittynyt mitään erityisiä ongelmia. Belgiassa Desselissä sijaitseva sekaoksidipolttoaineen valmistuslaitos tarkastettiin hyvin tuloksin yhdessä IAEA:n kanssa osana New Partnership Approach (NPA) -järjestelyjä. Vuoden alkupuoliskolla sattui joitakin laitevikoja, joiden vuoksi materiaali oli todennettava uudelleen. Cadarachessa sijaitsevan COGEMAn sekaoksidipolttoaineen valmistuslaitoksen tarkastuksia lisättiin vuodesta 2000 lähtien käytössä olleen uuden tarkastusmallin seurauksena. Tarkastuksia tehtiin näin ollen erittäin tiheään, ja laitokseen asennettiin uudet NDA-laitteet (ainetta rikkomaton tarkastus). Euratomin tarkastustavoitteet täyttyivät kokonaisuudessaan vuonna 2001. Valvontamenettelyt Ranskassa Marcoulessa sijaitsevassa MELOX-laitoksessa toimivat moitteettomasti - kuten ennenkin. Euratomin ydinmateriaalivalvontatoimisto puuttui kohtuuttomiin viivästyksiin, joita liittyi NDA (ainetta rikkomaton tarkastus) -analyysinäytteiden toimittamiseen osittaisinventaarioiden aikana. Toiminnanharjoittaja on ryhtynyt toimiin, jotta tapahtuneen toistuminen estetään. Ydinmateriaalivalvontatoimiston tarkastajat todensivat laitoksen varastonmäärityksen heinäkuussa tyydyttävin tuloksin. Siemensin sekaoksidipolttoaineen valmistuslaitoksessa ja BfS:ssä Hanaussa (Saksassa) käytöstäpoistotoimet jatkuivat koko vuoden, ja niihin sisältyi ensimmäistä kertaa laitoksen se osa, jossa plutoniumia käsitellään irtotavarana. Vaikka laitoksessa ei enää ole tuotantoa, laitosalueella on yhä suuri ydinmateriaalivalvonnan piiriin kuuluvan käyttövalmiin materiaalin varasto. Todennukset saatiin tehtyä asianmukaisesti. 4.2.3. Rikastuslaitokset [9] [9] Nykyaikaiset kevytvesireaktorit tarvitsevat polttoainetta, josta 3(5 prosenttia on halkeamiskelpoista uraanin isotooppia 235. Koska luonnonuraani sisältää vain 0,7 prosenttia tätä nuklidia, halutun pitoisuuden aikaansaamiseksi tarvitaan rikastusprosessia. Euroopan unionissa toimii kaksi yritystä, jotka tarjoavat tätä palvelua siviiliasiakkaille: URENCO ja EURODIF. Pierrelattessa sijaitsevaa Eurodifin kaasudiffuusiorikastuslaitosta tarkastettiin vuonna 2001 erittäin tiheään (viikoittain), ja siellä tehtiin yksi varastonmäärityksen todentaminen. Tarkastusten aikana kaikki laitoksessa tuotettu matalarikasteinen uraani (LEU) todennettiin. Syötettyä luonnonuraania ja jäämiä ei voimavarojen rajallisuuden vuoksi kuitenkaan todennettu systemaattisesti. Mistään ei käynyt ilmi, etteikö laitoksella olevaa siviilikäyttöön tarkoitettua materiaalia olisi kirjattu asianmukaisesti. Ydinmateriaalivalvonnan kannalta tarkastuksissa ei kuitenkaan voida saada täyttä varmuutta, koska Ranska rajoittaa tarkastajien toimintaa laitoksen "erityisasemaan" [10] vedoten ja koska siellä sijaitsee suuri määrä ydinmateriaalia. [10] Laitoksessa on materiaalia, joka ei kuulu ydinmateriaalivalvonnan piiriin. Kaikkia unionissa sijaitsevia kolmea URENCOn sentrifugirikastuslaitosta (Almelo Alankomaissa, Gronau Saksassa ja Capenhurst Yhdistyneessä kuningaskunnassa) valvotaan yhdessä IAEA:n kanssa. Yhdistyneen kuningaskunnan viranomaiset ovat vapaaehtoisesti ilmoittaneet maassaan sijaitsevan laitoksen turvavalvonnan piiriin. Ydinmateriaalivalvontaan kuuluu kaiken syöttömateriaalin todentaminen ennen sen yhdistämistä prosessiin ja kaikkien tuotettujen materiaalien tai jäämien todentaminen ennen niiden lähettämistä pois laitoksesta. Kirjanpitotarkastusten lisäksi tehtäviin todennuksiin kuuluvat punnitus, ainetta rikkomaton tarkastus, ainetta rikkova tarkastus ja turva- ja valvontatoimenpiteet. Näiden pohjalta voitiin hyväksyä toiminnanharjoittajan antamat ilmoitukset ydinmateriaalin vuoista ja varastoista. Liikesalaisuuksien ja ydinmateriaalin leviämisriskin vuoksi pääsyä sentrifugointialueille on rajoitettu tiukasti. Tämän vuoksi vuonna 2001 laadittiin uusi yleinen ydinmateriaalivalvonnan toimintamalli, johon sisältyy erityyppisiä toimenpiteitä. Malli on esitelty laitosten toiminnanharjoittajille kaikissa sentrifugirikastuslaitoksissa. Uudistus liittyy lähinnä sellaisten käytössä olevien ja vastikään kehitettyjen menetelmien (kuten HPT-analyysin [11]) vahvistamiseen, joita käytetään pyrittäessä varmistamaan, ettei korkearikasteista uraania tuoteta laitoksissa alueilla, joille on rajoitettu pääsy. [11] High Performance Trace Analysis. 4.2.4. LEU- ja HEU-polttoaineen valmistuslaitokset, konversiolaitokset [12] [12] LEU-polttoaineen valmistuslaitoksissa tuotetaan polttoainenippuja matalarikasteisesta uraanista (LEU) käytettäviksi myöhemmin ydinvoimalaitoksissa. HEU-polttoaineen valmistuslaitoksissa valmistetaan polttoaine-elementtejä korkearikasteista uraania (HEU) käyttäviin tutkimusreaktoreihin. Juzbadossa (ENUSA, Espanja) ja Västeråsissa (Westinghouse Atom AB, Ruotsi) sijaitsevissa polttoaineen valmistuslaitoksissa tehtiin rutiinitarkastukset ja varastonmäärityksen todennus tyydyttävin tuloksin. Lokakuussa 2001 Westinghouse Atom ilmoitti erheellisesti "tyhjän" - itse asiassa ydinmateriaalia sisältävän - säiliön lähetyksestä Ranstad Mineral -yritykselle (Ruotsissa). Asiaa on arvioitu, ja Euratomin ydinmateriaalivalvontatoimisto esitti toiminnanharjoittajalle suosituksia tilanteen toistumisen estämiseksi. Westinghouse Atomin erityiset valvontasäännökset tulivat voimaan vuonna 2001. Belgiassa sijaitsevassa FBFC:n LEU-polttoaineen valmistuslaitoksessa otettiin käyttöön kolme uutta vertailusauvaa tiukan hankinta- ja analyysimenettelyn jälkeen. Myös tiedonkulun jatkuvuudesta on huolehdittu. Sauvoja käytetään vahvistamaan tuotantosauvoja koskevat todennusmittaukset kuukausittaisissa tarkastuksissa. Jäte- ja ylijäämämateriaalin mittauksiin on otettu käyttöön uudet menetelmät ja välineet, joita testattiin osittain varastonmäärityksen todennuksen aikana. Todennuksen tulokset olivat tyydyttävät. COGEMAn laitoksessa Pierrelattessa (Ranskassa) tehtiin toimintasuunnitelman mukaiset välttämättömät tarkastukset, joilla todennettiin siviilimateriaalin siirrot (ydinmateriaalivalvonnan piiriin kuulumattomasta) prosessista ja siirrot takaisin tällaiseen prosessiin, tuonnit, viennit sekä jotkin vastaanotot ja lähetykset. Lisäksi tehtiin yksi vuosittainen varastonmääritys. Mistään ei käynyt ilmi, etteikö laitoksella olevaa siviilikäyttöön tarkoitettua materiaalia olisi kirjattu asianmukaisesti. Laitoksella on paljon materiaalia, joten ydinmateriaalivalvonnan kannalta tarkastuksissa ei voida saada täyttä varmuutta. COMHURHEXin laitoksissa Pierrelattessa ja Malvesissa (Ranskassa) tehtiin vuosittaiset varastonmääritykset. Mistään ei käynyt ilmi, etteikö laitoksella olevaa siviilikäyttöön tarkoitettua materiaalia olisi kirjattu asianmukaisesti. Euratomin ydinmateriaalivalvontatoimiston tarkastajat todensivat Romans-sur-Isèressä (Ranskassa) sijaitsevan FBFC:n LEU-polttoaineen valmistuslaitoksen vuosittaisen varastonmäärityksen elokuussa. Vaikka ydinmateriaalin joutumisesta väärään käyttöön ei ollut näyttöä, useita puutteita havaittiin, ja toiminnanharjoittajan täytyi korjata ne. Romansissa (Ranskassa) sijaitsevan CERCAn HEU-polttoaineen valmistuslaitoksen vuosittaista varastonmäärityksen todentamista ei vieläkään ole saatu tyydyttävästi päätökseen, koska toiminnanharjoittaja ei voinut toimittaa tietokoneella luettavassa muodossa olevaa varastoluetteloa. Toiminnanharjoittaja tarjoutui kuitenkin hiljattain kehittämään ohjelman, jonka avulla hän voi poimia tarvittavat tiedot tietokoneella luettavassa muodossa. CERCAn Saksassa Garchingissa sijaitsevalle tutkimusreaktorille valmistamista neljästä valmiista polttoainenipusta tehtiin neutronimittaus (active neutron counting). Mitatut niput ovat edelleen sinetöityinä Euratomin sineteillä. BNFL:n Springfieldsin (Yhdistynyt kuningaskunta) laitoksessa tehdään tarkastus viikoittain, koska laitos on niin iso ja siellä on useantyyppistä toimintaa ja koska laitoksen tuonti- ja vientitoiminta on jatkuvaa ja tiheää. Tarkastustoiminta on vähitellen keskittymässä erityisesti uuteen oksidipolttoainekompleksiin ja siihen liittyviin laitoksiin. Käytäntönä on todentaa kaikki ennakkoilmoituksen alaiset vastaanotot ja lähetykset ja sinetöidä kaikki EU:sta tapahtuva vienti. Tarkastuksissa on käynyt ilmi virheellisesti raportoitu materiaalilähetys Sellafieldistä, systemaattisia eroja joidenkin tuotujen säiliöiden painossa sekä huomattavia eroja rikastetun uraanin luokassa Springfieldsin sekalaitoksissa varastonmäärityksen todennuksen aikaan. Toiminnanharjoittajalle on määritelty mittausepävarmuuksia koskevia vaatimuksia, jotta materiaalitaseet voidaan arvioida paremmin. Saksassa Lingenissä sijaitsevassa LEU-polttoaineen valmistuslaitoksessa tarkastajat ovat toteuttaneet toimia ydinmateriaalitaseen laadun kohentamiseksi. Tähän kuuluu niiden menettelytapojen tarkistaminen, joita käytetään ilmoitettaessa lähettäjän ja vastaanottajan välisistä eroista vastaanotettaessa UF6-materiaalia. Lisäksi toiminnanharjoittaja vähensi tarkastajien pyynnön mukaisesti laitoksessa olevan ei-homogeenisen ylijäämämateriaalin verrattain suurta määrää parantaakseen varastonmäärityksen todentamisen laatua. 4.2.5. Ydin- ja tutkimusreaktorit [13] [13] Suurin osa Euroopan unionin alueella toiminnassa olevista ydinreaktoreista on kevytvesireaktoreita (LWR) eli reaktoreita, joissa hidasteena ja jäähdytteenä käytetään tavallista vettä. Näiden lisäksi Yhdistyneessä kuningaskunnassa toimii MAGNOX-reaktoreita ja edistyneitä kaasujäähdytteisiä reaktoreita (AGR), joissa hidasteena on grafiitti ja jäähdytteenä hiilidioksidikaasu. Matalarikasteista uraania käyttävät kevytvesireaktorit voivat toimia yhtäjaksoisesti kauan (12(18 kuukautta). Reaktorisydämessä olevaan polttoaineeseen ei tänä aikana pääse käsiksi. Toiminta keskeytetään 2(4 viikon vuosihuoltoseisokkia varten. Noin yksi kolmasosa (käytetystä) reaktorisydämen polttoaineesta vaihdetaan tällöin polttoaineenvalmistuslaitoksesta tulevaan tuoreeseen polttoaineeseen. Kevytvesireaktorit tarkastetaan tämän vuosihuoltoseisokin aikana, jolloin kaikki polttoaine voidaan todentaa. Belgian ja Saksan ydinreaktoreiden suunnitellut rutiiniluonteiset tarkastukset ja varastonmäärityksen todentamistarkastukset tehtiin suunnitellusti ja tyydyttävin tuloksin. Useissa tapauksissa tilannetta jouduttiin kuitenkin seuraamaan ja lisätarkastuksia suorittamaan. Mitä tulee tarkastusresursseihin, joita vaaditaan Castor-säiliöiden lastaamiseen ja sinetöintiin Belgiassa ja Saksassa liittyvissä toimissa, Greifswald (Saksassa) oli tärkein laitosalue huolimatta lukuisista toimilupaan liittyvistä ongelmista, joiden vuoksi toiminnanharjoittajan lastausohjelma oli ennakoitua vähäisempi. Vuoden 2001 aikana lähes tuhat nippua todennettiin ja saatettiin turva- ja valvontajärjestelmän piiriin. Sekaoksidipolttoainetta käyttäviin reaktoreihin ydinaseettomissa valtioissa kiinnitetään edelleen paljon huomiota. Huolimatta lukuisista vakavista ydinmateriaalivalvontaan liittyvistä ongelmista, jotka johtuivat laitevioista tai toiminnanharjoittajan virheistä, mahdolliset ydinmateriaalivalvontaan liittyvät poikkeavuudet voitiin välttää nopealla toiminnalla (kahdessa tapauksessa mittaamalla tuoreet sekaoksidipolttoaineniput uudelleen). Ongelman muodosti myös sellaisen tuoreen sekaoksidipolttoaineen todennus, jota ei ladattu reaktorisydämeen vuosittaisen uudelleenlatauksen aikana. Joissakin tapauksissa toiminnanharjoittajia oli vaikea saada hyväksymään tätä ylimääräistä taakkaa. Yhdistyneessä kuningaskunnassa toiminnanharjoittajille jaettiin kommentoitaviksi luonnosehdotukset edistyneitä kaasujäähdytteisiä reaktoreita (AGR) koskeviksi erityisiksi valvontasäännöksiksi. Euratomin, British Energyn ja kauppa- ja teollisuusministeriön (DTI) on määrä järjestää näitä ehdotuksia käsittelevä kokous vuoden 2002 alussa. Espanjan reaktoreiden seurannassa esiintyi joitakin ongelmia vuonna 2001. Euratomin ydinmateriaalivalvontatoimisto aikoo nyt asentaa täysin uudet järjestelmät viiteen tällaiseen reaktoriin NPA-sopimuksen soveltamiseksi täysimääräisesti. Eräässä Espanjan kevytvesireaktorissa ilmeni vuonna 2000 toiminnanharjoittajan virheestä johtuva ydinmateriaalivalvontaan liittyvä ongelma, minkä seurauksena reaktorisydämen polttoaine varmennettiin onnistuneesti uudelleen vuonna 2001 erittäin intrusiivisella ainetta rikkomattomalla tarkastuksella. Alankomaissa Pettenissä sijaitsevan suurvuoreaktorialueen valvontaa oli tehostettava vuonna 2001, sillä alueen varastointialtaissa olevat varastot olivat kasvaneet käytetyn polttoaineen kuljetusmahdollisuuksien puuttuessa. Mahdollisuutta kierrättää uraani tuoreiden kohtioiden tuotantoon tutkitaan - tämä ratkaisu helpottaisi ongelmaa. Tässä yhteydessä on syytä huomata, että pienenkin jälleenkäsittelylaitoksen käynnistämiseen tarvitaan komission hyväksyntä. Reaktori on kuitenkin tällä välin tilapäisesti pysäytetty Alankomaiden hallituksen pyynnöstä, koska reaktorin paineastian ikääntyminen aiheuttaa huolta. 4.2.6. Muut laitokset Sellafieldissä (Yhdistyneessä kuningaskunnassa) syöttömateriaalin (säteilytetty polttoaine) ja tuotetun materiaalin (plutoniumoksidi) varastojen tarkastuksista saatiin tyydyttävät tulokset. Toiminnanharjoittajan laitteiden toistuvat tekniset ongelmat kuitenkin aiheuttivat pitkiä viivästyksiä suunniteltujen tarkastustoimien toteuttamisessa joissakin käytetyn polttoaineen altaissa. Ranstad Mineralin (jätteenkäsittelylaitos Ruotsissa) erityiset valvontasäännökset tulivat voimaan vuonna 2001. Berkeleyn teknologiakeskuksessa (Yhdistyneessä kuningaskunnassa) on nyt saatu selvitettyä ne ydinmateriaalin fyysiseen seurantaan liittyvät ongelmat, jotka mainittiin Euratomin ydinmateriaalivalvontatoimiston edellisessä kertomuksessa. Ranskalle on lähetetty COGEMAn La Haguen -laitoksen laitoskuvauksen (FA) tarkistettu luonnos, joka koskee aluetta, jolla säteilyttämätön sekaoksidipolttoaine vastaanotetaan ja käsitellään uudelleen Japania varten. Alue tarkastettiin yhdessä IAEA:n kanssa. Valvonta katkesi kolme kertaa vuoden 2001 aikana (yhdessä IAEA:n kanssa tarkastettujen) La Haguessa sijaitsevien kevytvesireaktorin säteilytetyn polttoaineen varastointialtaiden osalta. Kaikki kolme poikkeavuutta saivat alkunsa toiminnanharjoittajan toimista valaistusongelmien seurauksena. Nämä katkokset kuormittivat tarkastustoimintaa huomattavasti, koska varastotiedot oli todennettava uudelleen. CLABin [14] varastointialtailla Ruotsissa yhtä kuljetussäiliötä ei voitu todentaa huhtikuussa 2001. Vaikka polttoainenippujen todentamista jouduttiin lykkäämään, se saatiin päätökseen menestyksekkäästi. Ruotsille on lähetetty tämän laitoksen erityisten valvontasäännösten ensimmäinen luonnos. [14] Centrallagret För Använt Bränsle (käytetyn polttoaineen varastointilaitos). 4.3. Ydinmateriaalivalvonnan yleinen arviointi Raportointikaudella 2001 polttoaineen valmistuslaitoksissa tehtiin varastonmäärityksen todentamisen aikaan paikan päällä tilastollinen arviointi todellisen varaston ja kirjanpidollisen varaston välisestä erosta. Tarkoituksena oli edistää kyseisen ajanjakson materiaalitasetta koskevien päätösten tekemistä ajallaan. Sekaoksidipolttoaineen valmistuslaitosten osalta osa arviointitoimista keskittyi samantyyppisiin äskettäin esiintyneisiin eroihin. Tarkoituksena oli arvioida, esiintyykö kirjanpitoasiakirjojen perustana olevassa mittausjärjestelmässä pitkäaikaisia systemaattisia mittausvirheitä. Suurissa plutoniumintuotantolaitoksissa arviointitoimiin kuuluivat muun muassa menettelyjen laatiminen ydinmuutoksia [15] koskevien ilmoitusten arvioimiseksi ja asteikon kalibrointiparametrien uudelleentodentaminen. [15] Ydinmuutos merkitsee ydinmateriaalin määrän lisääntymistä tai vähentymistä kaappauksen tai radioaktiivisen hajoamisen vuoksi. Rikastuslaitoksissa analysoitiin ainetta rikkovaan tarkastukseen [16] perustuvat toiminnanharjoittajan ja tarkastajien tietojen eroavaisuudet. Tavoitteena oli määrittää tarkastajan ja toiminnanharjoittajan mittauksiin liittyvät epävarmuustekijät ja arvioida niitä. Tulokset eivät antaneet aihetta huoleen, joten toimintaa seurattiin rutiiniluonteisesti. [16] Ainetta rikkova mittausmenetelmä on laadullinen ja määrällinen menetelmä, jolla määritetään mitattavasta yksiköstä otetun näytteen ominaispiirre. Sillä pyritään määrittämään mitattavien yksiköiden sisältämän ydinmateriaalin kokonaismäärä ja -pitoisuus. 5. Tarkasteltavana oleva vuosi: NPA-järjestelyn [17] mukaiset ydin-materiaalivalvontatoimet [17] New Partnership Approach. 5.1. IAEA:n ydinmateriaalivalvonnan täytäntöönpanoraportti Euratomin ydinmateriaalivalvontatoimisto sai käyttöönsä IAEA:n ydinmateriaalivalvonnan täytäntöönpanoraportin (SIR) kesäkuun alussa 2001. Raportti kattaa toimiston ja IAEA:n yhteiset toimet EU:n alueella vuonna 2000. IAEA:n päämajassa järjestettiin kesäkuun loppupuolella kokous, jossa tarkasteltiin raportin havaintoja ja keskusteltiin EU:n ydinlaitoksiin liittyvistä yksityiskohdista. Komission yksiköt laativat samaan aikaan valmisteluasiakirjan, johon sisältyy kriittinen arvio SIRin sisällöstä. Tämä valmisteluasiakirja lähetettiin neuvostoon atomikysymyksiä käsittelevän ryhmän asiantuntijoiden tarkasteltavaksi. SIRissä raportoituja teknisiä havaintoja tarkasteltiin ja arvioitiin laajasti Euratomin ydinmateriaalivalvontatoimistossa. Marraskuussa 2001 järjestettiin toimiston ja IAEA:n yhteinen kokous tavoitteena määrittää huomionarvoiset näkökohdat ja sopia tarvittaessa suosituksista ja parannuksista. Kaiken kaikkiaan vuotta 2000 koskevassa IAEA:n raportissa todettiin, ettei esiin ollut tullut mitään seikkoja, jotka osoittaisivat, että ydinmateriaalivalvonnan piiriin Euroopan unionissa asetettua ydinmateriaalia olisi käytetty muuhun kuin aiottuun tarkoitukseensa tai että laitteita tai välineitä olisi käytetty väärin. Raportissa kuitenkin valiteltiin sitä, että IAEA:n lisäpöytäkirjojen tekeminen, hyväksyminen ja voimaantulo EU:ssa on edistynyt hitaasti, vaikka näiden pöytäkirjojen päätavoitteena on helpottaa laittomien ydinteknisten toimien havaitsemista maailman epävakaisilla alueilla. On kuitenkin syytä huomata, että raportissa annettiin tunnustusta ydinmateriaalivalvontatoimiston ponnisteluille valmistella lisäpöytäkirjojen täytäntöönpanoa ennen niiden voimaantuloa Euroopan unionissa. Raportissa todettiin ensimmäisen kerran, että yhteistyön lisääminen alueellisten ydinmateriaalin kirjanpitojärjestelmien (kuten Euratomin perustamissopimuksella luodun järjestelmän) kanssa voi tehostaa IAEA:n todentamistoimintaa ja parantaa sen kustannustehokkuutta. Raportissa suhtauduttiin myönteisesti tämänsuuntaisiin parannuksiin. IAEA:n pitäisi hyödyntää alueellisten järjestelmien valvontatuloksia paremmin. Wienissä toimiva IAEA voisi näin ollen keskittää rajalliset voimavaransa kohteisiin, joissa valvonnan lisääminen on tarpeen ja perusteltavissa. Raportissa havaittiin kaiken kaikkiaan, että ydinmateriaalin laiton kauppa on vähentynyt. EU:ssa ei kahden viime vuoden aikana ole ilmoitettu yhdestäkään vakavasta tapauksesta. Näiden yleisten päätelmien lisäksi raportissa esitettiin suosituksia tiettyjen alojen kohentamiseksi. Nämä suositukset voidaan tiivistää seuraavasti: - Osittain täytetyt tai tyhjät kuljetussäiliöt pitäisi lähettää ennen reaktorisydämen avaamista kevytvesireaktoreissa. - Euratomin ydinmateriaalivalvontatoimiston olisi vaadittava etukäteisilmoitus tyhjien tai osittain täytettyjen säiliöiden siirtämisestä, ja nämä tiedot olisi toimitettava IAEA:lle hyvissä ajoin tarkastustoimien helpottamiseksi. - Plutoniumintuotantoon suurissa tutkimusreaktoreissa liittyviin yleisluonteisiin ongelmiin on löydetty useita ratkaisuja. Riskit saadaan poistettua tämäntyyppisistä laitoksista, kun niihin on asennettu niihin parhaiten soveltuvat monitorit. - Kaikki sekaoksidipolttoainetta käyttävät kevytvesireaktorit todennettiin asianmukaisesti, ja ne läpäisivät ydinmateriaalivalvonnan kriteerit. Tilanteen kohentuminen johtui seuraavista seikoista: yhteistyön lisääntyminen Euratomin ydinmateriaalivalvontatoimiston kanssa, ripeät seurantatoimet, lyhyellä varoitusajalla tehtävien tarkastusten toteuttaminen kitkattomasti (mutta ei kustannustehokkaalla tavalla) sekä vedenalaisten kameroiden käyttö. - Korjaaviin toimiin on ryhdyttävä, kun turva- ja valvontajärjestelmässä havaitaan vika tai heti vian havaitsemisen jälkeen. IAEA:n mielestä on tärkeää asentaa sinetteihin suojakuoret ja varmistaa avoimen reaktorisydämen seurantajärjestelmiä. IAEA:n pitäisi ottaa täysimääräisesti vastatakseen kulut, joita aiheutuu tästä Euratomin ydinmateriaalivalvonnan kannalta tarpeettomasta laitteistosta. - IAEA:n teknisen järjestelmän mukaan ongelmia aiheutuu, kun ydinmateriaalia säilytetään suljetuissa kuljetussäiliöissä pitkiä aikoja tai kun reaktoreissa on ydinmateriaalia sauvoina suljetuissa säiliöissä, jolloin materiaaliin ei pääse helposti käsiksi. NPA-sopimuksen tulevan täytäntöönpanon kohentaminen edesauttaa osaltaan sitä, että kustannukset jakautuvat tasaisemmin näiden kahden elimen välillä ja että IAEA:n raportissa esitetyt päätelmät ja Euratomin ydinmateriaalivalvontatoimiston täysimääräisistä ydinmateriaalivalvontatoimista tehdyt päätelmät ovat keskenään johdonmukaisemmat. 5.2. IAEA:n lisäpöytäkirjojen voimaantulon valmistelu Lisäpöytäkirjojen päätavoitteena on parantaa IAEA:n valmiuksia havaita ydinmateriaali, josta ei ole ilmoitettu, ja toiminta, joka on vastoin ydinsulkusopimuksen (NPT) määräyksiä. Lisäpöytäkirjaan sisältyvä IAEA:n laajennettu toimivalta kattaa kolmentyyppisen uuden toiminnan: a) IAEA:lle on toimitettava kattavat tiedot ydinteknisestä toiminnasta ja ydinalan tutkimuksesta, b) IAEA:n on näiden tietojen todentamista varten voitava tehdä täydentäviä tarkastuskäyntejä muihinkin kuin puhtaasti ydinlaitoksiin liittyviin paikkoihin ja c) IAEA käyttää uutta tekniikkaa toteuttaakseen ydinmateriaalivalvontaa tehokkaammin ja kustannuksia säästävämmin. Nämä uudet toimenpiteet voivat vaikuttaa myös Euratomin ydinmateriaalivalvontatoimiston toimintaan ja vastuukenttään Euroopan yhteisön alueella. Komissio saattaa näin ollen olla velvollinen suorittamaan uusia tehtäviä lisäpöytäkirjojen voimaantulon jälkeen. Se saattaa joutua 1) antamaan IAEA:lle vaaditut ydinmateriaalia ja niihin liittyviä laitosalueita koskevat tiedot kaikkien Euroopan unionin jäsenvaltioiden osalta 2) toteuttamaan kaikki toimenpiteet, jotka liittyvät yhteisön Yhteiseen tutkimuskeskukseen - myös ne, jotka pöytäkirjassa asetetaan valtioiden tehtäviksi, - tiiviissä yhteistyössä sen valtion kanssa, jonka alueella Yhteisen tutkimuskeskuksen laitos sijaitsee. Jotta lisäpöytäkirja pantaisiin kitkattomasti täytäntöön EU:ssa sen voimaantulon jälkeen, käynnissä on kaksi kenttäkoetta (Yhteinen tutkimuskeskus Pettenissä ja VTT Helsingissä). Tavoitteena on testata toimintatapoja IAEA:n edellyttämää tiedonkulkua, ydinlaitosalueiden rajojen määrittämistä sekä täydentävien tarkastuskäyntien järjestämistä varten. Muilla lisäpöytäkirjan sääntöjen kattamilla aloilla, joiden EU:n neuvosto yksimielisesti katsoo kuuluvan jäsenvaltioiden yksinomaisen toimivallan alaan, lisäpöytäkirjan liitteessä III määrätään kuitenkin mahdollisuudesta, että tällaisten toimien täytäntöönpano voidaan siirtää komissiolle, jos kyseinen jäsenvaltio haluaa. Tehtävien siirto edellyttäisi komissiolta virallista päätöstä, jolla se hyväksyisi tehtävien suorittamisen. Tähän mennessä seitsemän tai kahdeksan jäsenvaltiota [18] (13 ydinaseettomasta jäsenvaltiosta) [19] on ilmaissut aikovansa pyytää komissiota toteuttamaan näitä tehtäviä puolestaan. [20] Tehtävien siirron yksityiskohdat vaihtelevat tapauskohtaisesti. [18] Belgia, Saksa, Kreikka, Luxemburg, Espanja, Portugali ja Alankomaat ( Italian virallista vahvistusta odotellaan vielä. [19] Non Nuclear Weapon States (NNWS). [20] Jäsenvaltio voi oikeudellisesti sitoutua siirtämään tehtävien toteuttamisen komissiolle. Tämän on tapahduttava lisäpöytäkirjan voimaantulon jälkeen ns. oheiskirjeenä, joka on lähetettävä IAEA:lle. Komissio on useaan otteeseen tehnyt selväksi, ettei se ole valmis ottamaan itselleen uusia tehtäviä - erityisesti virallisen toimenkuvansa ulkopuolelta -, mikäli se ei samalla saa budjettivallan käyttäjältä niiden asianmukaiseen hoitamiseen tarvittavia resursseja. Komissio on tähän mennessä tämän vuoksi ilmoittanut, ettei se ole valmis hyväksymään yksinomaan jäsenvaltioille kuuluvien tehtävien siirtoa itselleen. On kuitenkin ryhdytty joihinkin valmistelutöihin, joiden tavoitteena on arvioida tarkastelun kohteena olevien lisätehtävien siirrosta Euratomin ydinmateriaalivalvontatoimistolle aiheutuvat seuraukset. 6. Tarkasteltavana oleva vuosi: ydinmateriaalivalvonnan tekniikassa ja todennusmenettelyissä tapahtunut edistyminen Etusijalle asetettiin vuonna 2001 uuden tekniikan käyttöönotto kentällä vanhentuneiden välineiden korvaamiseksi. Tässä yhteydessä on otettu käyttöön myös asianmukaiset tietokonelaitteet ja -ohjelmat ydinmateriaalitietojen hankkimista ja tietojen tulkintaa varten. Vuoden aikana on edistytty ensisijaisesti seuraavilla aloilla: - Uusi digitaalinen videovalvontajärjestelmä on asennettu ja otettu rutiinikäyttöön plutoniumia irtotavarana käsittelevissä laitoksissa. Uusien digitaalisten seurantajärjestelmien ansiosta voidaan parantaa tietojen käsittelyä ja helpottaa tarkistuksia optimoimalla käytettävissä olevat henkilöresurssit. Tallennetut kuvat voidaan myös siirtää turvavalvontatoimiston pääpaikkaan, jolloin voidaan vähentää kentällä tarvittavan työvoiman määrää. - Uuden transponderisinetin suunnittelu ja konfigurointi mahdollistaa paikan päällä tapahtuvan todennuksen, mikä tehostaa tarkastustoimintaa ja vähentää vuosittaista kokonaiskäyttöä ja parantaa käsittelylogistiikkaa toimiston pääpaikassa. IAEA on ollut tiiviisti mukana tämän uuden valvontavälineen testauksen ja käyttöönoton eri vaiheissa. - Mittaustietojen tulkitsemista helpottavien arviointivälineiden käyttöönotossa on edistytty merkittävästi. Lisäksi on tehty toteutettavuustestejä laitosten ja toimiston pääpaikan välisen tiedonsiirron alalla Luxemburgissa sijaitsevaa ASTRA-satelliittiasemaa hyödyntäen. 7. Tarkasteltavana oleva vuosi: institutionaaliset näkökohdat 7.1. Euroopan parlamentti Euroopan parlamentti laati vuosia 1999-2000 koskevasta Euratomin ydinmateriaalivalvontatoimiston toimintakertomuksesta valiokunta-aloitteisen päätöslauselman. Vuoden 2001 toiminnan osalta parlamentin jäsenten kysymyksissä keskityttiin pääasiassa ydinturvallisuuteen. Päähuomio keskittyi ydinlaitoksiin kohdistettujen terrori-iskujen mahdollisiin seurauksiin, radioaktiivisten päästöjen joutumiseen ympäristöön sekä Yhdistyneen kuningaskunnan viranomaisten myöntämään toimilupaan Sellafieldin sekaoksidipolttoainelaitokselle. 7.2. Laajentuminen Euratomin ydinmateriaalikirjanpitojärjestelmän käyttöönoton helpottamiseen ehdokasmaissa ohjelmistovälineiden ja tarvittavan laitteiston avulla tähtäävä hanke eteni hyvin. Ehdokasmaiden edustajat myötävaikuttivat hankkeeseen aktiivisesti osallistumalla ohjauskomiteaan, mikä myös varmistaa, että väline on räätälöity niiden tarpeisiin. 7.3. Jäsenvaltiot Vaikka Euratomin perustamissopimuksessa määrätään, että komissio on Euratomin ydinmateriaalivalvontatoimiston kautta suoraan tekemisissä ydinmateriaalia käsittelevien toiminnanharjoittajien kanssa, Euratomin ydinmateriaalivalvontatoimisto pitää säännöllistä yhteydenpitoa jäsenvaltioiden viranomaisiin aivan yhtä oleellisena ydinmateriaalivalvonnan kitkattomalle sujumiselle kyseisessä valtiossa. Lisäksi useiden jäsenvaltioiden kanssa on keskusteltu lisäpöytäkirjaan sisältyvien toimenpiteiden toteutuksen valmistelua silmällä pitäen. Atomikysymyksiä käsittelevälle neuvoston ryhmälle kerrottiin säännöllisesti siitä, miten on edistytty lisäpöytäkirjan täytäntöönpanon valmisteluissa, asetuksen (Euratom) N:o 3227/76 tarkistamisessa (ks. alaviite 3) sekä Euroopan unionin jäsenvaltioille tarkoitetuissa IAEA:n ydinmateriaalivalvonnan täytäntöönpanoraporteissa. 7.4. Euratom-sopimukset Raportin kattamana ajanjaksona kaikkia kolmea yhteisön ydinmateriaaleja koskevasta yhteistyöstä tekemää sopimusta - Yhdysvaltojen, Kanadan ja Australian kanssa - sovellettiin kaikkia osapuolia tyydyttävällä tavalla. Tämä vahvistettiin erityisesti kahdenvälisessä teknisessä työryhmässä ja Euratomin ja Australian neuvotteluissa, joita käytiin Canberrassa kesäkuussa 2001. Euratomin ydinmateriaalivalvontatoimisto osallistui aktiivisesti ydinmateriaaleja koskevaa Euratomin ja Japanin yhteistyösopimusta koskeviin käynnissä oleviin neuvotteluihin. Neuvottelukierroksella vuonna 2001 edistyttiin niin hyvin, että nyt on toiveita sopimuksen tekemisestä lähitulevaisuudessa. Osapuolten ilmaistua kiinnostuksensa ydinmateriaaleja koskevan yhteistyösopimukseen tekemiseen tulevaisuudessa Kiinan kanssa komissio toimitti neuvostolle neuvotteluvaltuuksia koskevan luonnoksen. Valtuudet on tarkoitus hyväksyä vuoden 2002 alkupuoliskolla, joten neuvottelut voisivat käynnistyä pian sen jälkeen. 8. Ydinmateriaalivalvontaan käytettävissä olevat Euratomin resurssit 8.1. Talousarviomäärärahat Euratomin perustamissopimuksen 174 artiklassa määrätään nimenomaisesti, että komission talousarvioon on sisällytettävä ydinmateriaalivalvontaan liittyvät toimintatalousarvion menot. Tämän oikeusperustan pohjalta ydinmateriaalivalvontatoimia rahoitetaan kahdentyyppisillä talousarviomäärärahoilla: 1) Yleiseen "toimintaan" tarkoitetut määrärahat, joihin sisältyvät Euratomin ydinmateriaalivalvontatoimiston yleiskustannukset, kuten virkamiesten palkat, ydinmateriaalivalvontatoimiston pääpaikan toimistojen vuokrat, yleiset tietotekniikkalaitteet, tietoliikenne jne. (talousarvion A-osa, budjettikohdat A0-5010, A0-7002, A0-7010, A0-7030) sekä erityismäärärahat tarkastajien lääkärintarkastuksiin ja säteilysuojeluun (talousarvion A-osa, budjettikohta A0-1420). 2) Erityiset Euratomin ydinmateriaalivalvontatoimiston menoihin liittyvät "toimintamäärärahat". Toimintamenojen on liityttävä suoraan ydinmateriaalivalvontaan - esimerkkeinä matkakulut, toimistojen vuokraaminen paikan päällä (myös paikan päällä sijaitsevat laboratoriot), teknisten laitteiden hankinta ja näytteidenotto ja -analysointi, palvelusopimukset (eli kunnossapito ja korjaukset), laitteiden ja näytteiden kuljetukset, koulutus jne. - ja oltava Euratomin ydinmateriaalivalvonnan kannalta välttämättömiä (talousarvion B-osa, alaluokka B4-2). Vuonna 2001 Euratomin ydinmateriaalivalvontatoimistolle EU:n talousarviosta varatut erityiset toimintamäärärahat olivat 17,7 miljoonaa euroa. Tästä määrästä käytettiin tosiasiassa 17,562 miljoonaa euroa (99,2 prosenttia). Menot jakautuivat seuraavasti: * Tarkastusmatkat (matkaliput, päivärahat): 4,5 milj. euroa (26 %) * Toimistojen vuokraus tarkastajille tarkastettavilla alueilla (ja tähän liittyvien välineiden kustannukset): 0,75 milj. euroa (4,3 %) * Paikan päällä sijaitsevien laitteiden (tietotekniikka mukaan luettuna) hankinta, asennus, kunnossapito ja korjaukset, näytteiden analysointi, liitännäiskulut kuten kuljetukset, kulutustavarat, varaosat jne.: 4,45 milj. euroa (25 %) * Investoinnit suuriin plutoniumia irtotavarana käsitteleviin laitoksiin ja tähän liittyvä kunnossapito, käyttö ja logistiikka: 7,4 milj. euroa (42 %) * Hallinto- ja tekninen apu, tarkastajien koulutus ja muut kustannukset (myös erityinen vakuutusturva): 0,5 milj. euroa (3 %) Paikan päällä tehtävien tarkastusten määrä vakiintui kolmen-neljän viime vuoden aikana ja väheni vuonna 2001. Samalla on lisätty laitoksissa valmiustilassa olevien laitteiden ja kauko-ohjattavien järjestelmien määrää. Tärkeimmät investoinnit suuriin plutoniumia irtotavarana käsitteleviin laitoksiin on jo saatu päätökseen. Näiden laitosten kustannukset vievät edelleen merkittävän osan menoista. Vuosittaisista 7,4 miljoonan euron kustannuksista yli 50 prosenttia käytetään laitoksissa olevien laitteiden huoltoon ja tekniseen tukeen. 8.2. Henkilö- ja muut resurssit 8.2.1 Henkilöresurssit ja niiden käyttö Euratomin ydinmateriaalivalvontatoimiston palveluksessa on joukko tarkastajia sekä hallinto- ja logistiikkatukihenkilöstöä toimiston pääpaikassa Luxemburgissa. Vuoden 2001 lopulla Euratomin ydinmateriaalivalvontatoimistossa oli 269 vakinaista virkaa. Näistä viroista 208 kuului Euratomin perustamissopimuksen 81 artiklan mukaisille ydinturvallisuustarkastajille. 8.2.2 Ydinmateriaalivalvontalaitteisto Tarkastajien käyttämä ydinmateriaalivalvontalaitteisto jakautuu kahteen pääryhmään. Ensimmäisessä ryhmässä kyse on ainetta rikkomattoman tarkastuksen mittauksista, joita tarkastajat tekevät varmistuakseen, että laitoksella olevan ydinmateriaalin todelliset määrät vastaavat kirjanpidossa esitettyjä määriä. Käytössä olevat menetelmät perustuvat neutroni- ja gammamittauksiin. Toisen ryhmän muodostavat turva- ja valvontajärjestelmään liittyvät toimenpiteet. Tässä on kyse videokameravalvonnasta ja sineteistä, joilla varmistetaan katkeamaton tiedonsaanti tunnistetusta (tai todennetusta) materiaalista. Vuonna 2001 on lisäksi pyritty rationalisoimaan ja standardoimaan käytössä olevia erilaisia laitteistoja ja ohjelmia. Sekä ainetta rikkomattomassa tarkastuksessa että turva- ja valvontatoimissa käytettävät laitteet ovat kaupallisesti saatavilla olevia tuotteita. Neutroni- ja gammamittauksiin tarkoitetuissa sovelluksissa tietojen analysointiin käytettävät ohjelmat on kehitetty erityisesti ydinmateriaalivalvonnan sovelluksia varten. 8.2.3 Komission Yhteisen tutkimuskeskuksen tuki Komission Yhteinen tutkimuskeskus antaa tieteellistä ja teknistä tukea Euratomin ydinmateriaalivalvontatoimiston tarkastajille komission tutkimus- ja kehitysohjelman avulla niin rutiinitehtäviin laboratorioissa kuin niihin liittyvään kehittelytyöhön, jolla pyritään parantamaan ydinmateriaalivalvontaa. Viidenteen puiteohjelmaan sisältyi vuoden 2001 osalta 58 henkilötyövuotta tukea ja 1,72 miljoonan euron erityismäärärahat jaettaviksi pääasiallisesti Karlsruhessa sijaitsevan ITUn [21] ja Isprassa sijaitsevan IPSC:n [22] välillä. [21] Transuraanien tutkimuslaitos (YTK). [22] Kansalaisten suojelun ja turvallisuuden tutkimuslaitos. Euratomin ydinmateriaalivalvontatoimiston ja Yhteisen tutkimuskeskuksen yhteistyö keskittyi lähinnä seuraaville aloille: - Karlsruhessa sijaitsevan ITUn osalta: paikan päällä sijaitsevien laboratorioiden toiminta, näyteanalyysit ITUssa ja kentällä, HPT-analyysi, ydinmateriaaliin liittyvä rikostekninen analyysi ja analyysimenetelmien kehittäminen. - Isprassa sijaitsevan IPSC:n osalta: yleinen tieteellinen ja tekninen tuki säteilysuojelun ja laitteiden ja välineiden testauksen alalla, tekninen koulutus ja kalibrointi, mittaus- ja laskentatuki sekä sinetöinti- ja valvontatekniikan kehittäminen - Geelissä sijaitsevan IRMM:n [23] osalta: analyyseihin liittyvä toiminta analyysien laadunohjauksen alalla ja korkealuokkaisten ydinvertailumateriaalien toimittaminen. [23] Vertailumateriaalien ja mittausten tutkimuslaitos. La Haguessa ja Sellafieldissä toimivien laboratorioiden osalta Euratomin ydinmateriaalivalvontatoimiston ja ITUn välillä tuli voimaan hallintojärjestely, jonka mukaan ITU toimittaa tarvittavan asianmukaisesti koulutetun henkilöstön (20 henkilöä) näihin laboratorioihin kautta vuoden. Tämä järjestely maksaa 1,7 miljoonaa euroa ja vastaa yhteensä 340:tä matkaa vuodessa. 9. Muu toiminta, jossa Euratomin ydinmateriaalivalvontatoimisto on mukana 9.1. Ydinturvallisuus, turvajärjestelyt ja laiton kauppa Laajentumisen yhteydessä Euratomin ydinmateriaalivalvontatoimisto tarjosi teknistä asiantuntemustaan, jota tarvittiin Itä-Euroopan ydinlaitosten ydinturvallisuus-standardien arvioinnissa, ja vaikutti osaltaan ydinturvallisuusarvioinnin yleiseen koordinointiin. Syyskuun 11. päivän traagisten terrori-iskujen jälkeen ja lähes kaikkien muiden ydinlaitosten toiminnanharjoittajien ja ydinmateriaalia hallussaan pitävien tahojen tapaan Euratomin ydinmateriaalivalvontatoimisto selvitteli, ovatko nykyiset turvajärjestelyt riittäviä, ja pyrki edelleen tehostamaan tämän alan toimia hankkimalla alan asiantuntemusta ja koulutusta. Euratomin ydinmateriaalivalvontatoimistolla oli edelleen aktiivinen rooli asiantuntijaryhmissä, joissa keskusteltiin ehkäisy- ja paljastamismenetelmistä sekä tiedonvälitys- ja väliintulomenettelystä. Euratomin ydinmateriaalivalvontatoimisto teki myös tiiviisti yhteistyötä IAEA:n kanssa ja oli epävirallisesti yhteydessä kansallisiin viranomaisiin, Europoliin ja muihin alalla toimiviin tahoihin. 9.2. Tuki ydinaseiden leviämisen estämiseen tähtääville järjestelyille Euratomin ydinmateriaalivalvontatoimisto antoi edelleen tukea IAEA:lle ja kansainväliselle ydinmateriaalivalvontayhteisölle vahvistetun ja integroidun ydinmateriaalivalvontajärjestelmän kehittämiseksi. Se auttoi IAEA:ta kehittämään uudenlaisia yksittäisissä valtioissa toteutettavia ydinmateriaalivalvonnan toimintamalleja, joiden avulla IAEA voi varmistua, ettei kyseisellä valtiolla ole laitonta ydinmateriaalia tai niihin liittyvää toimintaa. Lisäksi Euratomin ydinmateriaalivalvontatoimisto auttoi IAEA:ta kehittämään uusia ratkaisuja valtiollisia ja alueellisia kirjanpito- ja valvontajärjestelmiä varten, toteuttamaan lyhyellä varoitusajalla ilmoitettavia tarkastuksia ja selvittämään poikkeavuuksia. Nykyinen New Partnership Approach -järjestely on olennainen osa Euratomin ydinmateriaalivalvontatoimiston ja IAEA:n välistä yhteistyötä ydin-materiaalivalvonnan alalla Euroopan unionissa, ja sen puitteissa vaihdetaan säännöllisesti tietoa uusista ydinmateriaalivalvonnan laitteista ja välineistä. Molemmat organisaatiot toimivat tiiviisti yhdessä optimoidakseen raha- ja henkilöresurssien käytön, jotta Euroopan unionissa voisi toimia tehokas ydinmateriaalivalvonnan infrastruktuuri. Tästä yhteistyöstä saatava synergia hyödyttää IAEA:ta suuresti, koska se voi näin tehokkaammin täyttää velvoitteensa EU:ssa. Euratomin ydinmateriaalivalvontatoimiston on nyt aika saada oma hyötynsä vuonna 1992 allekirjoitetun NPA-sopimuksen täytäntöönpanosta. 10. Yleiset päätelmät Euratomin ydinmateriaalivalvontatoimiston vuonna 2001 toteuttamista toimista voidaan tehdä seuraavat päätelmät: 1) Kuten hallinnon tarkastuksesta vastaavan yksikön vuotta 2000 koskevassa raportissa ehdotettiin, komission tekemällä päätöksellä kesäkuussa 2001 perustettu korkean tason asiantuntijaryhmä tarkasteli Euratomin ydinmateriaalivalvontatoimiston toimenkuvaa ja sen nykyisiä ydinmateriaalivalvonta-alan toimintamalleja. Esitettyjä suosituksia pannaan täytäntöön kaudella 2002-2003. 2) Todennustehtävien tuloksista todettiin seuraavaa: a) Joissakin laitoksissa esiintyi edelleen ongelmia, koska toiminnanharjoittajien mittaukset ja niitä vastaavat ilmoitukset eivät vastanneet tarkastuksen tuloksia. Ongelmiin löydettiin selitykset tai tutkimukset ovat vielä kesken. b) Tulosten analyysissa ei kuitenkaan ilmennyt, että ydinmateriaalia olisi käytetty muuhun kuin sille ilmoitettuun käyttötarkoitukseen. 3) Toimet eri laitoksissa: a) Euratomin perustamissopimuksen 78 artiklan 2 kohdan mukaisesti vaadittu komission hyväksyntä THORPin jälleenkäsittelylaitoksen toiminnalle Sellafieldin ydinkompleksissa myönnettiin marraskuussa 2001. Kyseisen vuoden aikana saatiin lisäksi päätökseen neuvottelut useista erityisistä valvontasäännöksistä muille laitosalueille. b) URENCOn rikastuslaitosta koskeva uusi ydinmateriaalivalvonnan toimintamalli kehitettiin ja siitä keskusteltiin kyseisen toiminnanharjoittajan ja IAEA:n kanssa. Tämä HPT-analyysiin pohjautuva uusi toimintamalli soveltuu paremmin kaupallisesti arkaluonteisen tekniikan ja tiedon suojaamiseen mutta antaa kuitenkin samalla vaaditut takeet. c) Ydinmateriaalivalvontaan ranskalaisissa sekalaitoksissa tai "erityisaseman" saaneissa laitoksissa liittyy yhä useita ongelmia, vaikkakin ydinmateriaalivalvonnalla saatavien takeiden osalta onkin edistytty melkoisesti. d) Jälleenkäsittelylaitoksista kerättyjen plutonium- ja muiden näytteiden ainetta rikkovat testit olivat mahdollisia laitosalueilla sijaitsevien laboratorioiden ansiosta, sillä näin vältettiin kuljetusluvista johtuvat hallinnolliset ja käytännön esteet, joita olisi aiheutunut, jos näytteet olisi pitänyt kuljettaa muista irtotavaraa käsittelevistä laitoksista ITUun Karlsruheen. e) Reaktoreissa havaittiin, että käytettyjä polttoaine-elementtejä sisältävien kuljetussäiliöiden lastaus välivarastoitaviksi lisääntyi huomattavasti. Tämä lisäsi myös Euratomin ydinmateriaalivalvontatoimiston resursseihin kohdistuvaa painetta. 4) Yhteistyö IAEA:n kanssa parani entisestään. Tämä näkyi myös IAEA:n täytäntöönpanoraportissa, jossa vahvistettiin Euratomin ydinmateriaalivalvontatoimiston johtopäätökset siitä, että ydinmateriaalia ei ole käytetty muuhun kuin sille ilmoitettuun tarkoitukseen. 5) Ensimmäiset kokemukset ovat osoittaneet, että ilman valvontaa toimivien seuranta- ja turvajärjestelmien ja etävalvontajärjestelmien lisääntynyt käyttö voi tehostaa resurssien käyttöä, vaikkakaan työvoiman tarve ei vähentynyt merkittävästi. 6) Yhteistyö Yhteisen tutkimuskeskuksen kanssa toimi kitkattomasti ja hyvin tehokkaasti. Tämä yhteistyö tehosti Euratomin ydinmateriaalivalvontatoimiston toimintaa huomattavasti ja lisäsi tutkimuskeskuksen yleisen tieteellisen asiantuntemuksen tuntemusta ja kilpailukykyä kansainvälisellä areenalla. 7) Kaiken kaikkiaan voidaan todeta, että Euratomin perustamissopimuksen VII luvussa Euratomin ydinmateriaalivalvontatoimistolle määrätyt tavoitteet saavutettiin vuonna 2001. Liitteet Taulukko 1 - Euratomin ydinmateriaalivalvonnan piiriin kuuluvan ydinmateriaalin määrät >TAULUKON PAIKKA> 1) Määrät perustuvat lopullisiin ilmoitettuihin tietoihin 2) Korkearikasteinen uraani 3) Matalarikasteinen uraani 4) Luonnonuraani 5) Köyhdytetty uraani Taulukko 2 - Euratomin ydinmateriaalivalvontatoimiston tarkastustoimet >TAULUKON PAIKKA> Taulukko 3 - Euratomin ydinmateriaalivalvontatoimiston henkilöstötilanne vuoden 2001 lopussa Henkilöstön jakautuminen palkkaluokan mukaan yksikköjen ja ydinmateriaalivalvontaan kuuluvien kuuden toimen kesken >TAULUKON PAIKKA> Taulukko 4 - Euratomin ydinmateriaalivalvontatoimiston talousarvio vuonna 2001 Menot erityismäärärahoista Taulukko 4 A: Budjettikohta B4-2000: Ydinmateriaalivalvonnan tarkastukset sekä tarkastajien koulutus ja uudelleenkoulutus >TAULUKON PAIKKA> Taulukko 4 B: Budjettikohta B4-2020: Näytteenotto ja analyysit, materiaalit, erityistyöt, palvelut ja kuljetukset >TAULUKON PAIKKA> Taulukko 4 C: Budjettikohta B4-2021: Plutoniumia käsittelevien suurlaitosten erityisvalvonta >TAULUKON PAIKKA> Taulukko 4 D: Budjettikohta A0-1420: Säteilylle alttiina olevan henkilöstön lääkärintarkastukset >TAULUKON PAIKKA> Taulukko 5 - Euratomin ydinmateriaalivalvontatoimiston talousarvio vuosina 1991-2001 (miljoonaa euroa) Erityisistä talousarviomäärärahoista maksettavien menojen kehitys >TAULUKON PAIKKA>